open-index/open-wikipedia-markdown huggingface dataset:
Guayota

**Guayota** (útspr.: [ɡʷa'jo:ta], likernôch: "gwajota") is yn 'e mytology fan 'e Gûantsje, de oarspronklike bewenners fan 'e Kanaryske Eilannen, in fulkaangod dy't yn 'e regel ôfskildere wurdt as boasaardich. Yn 'e myten komt er nei foarren as de wichtichste tsjinstanner fan skepper-god Achamán.

## Eigenskippen
Neffens de myten fan 'e Gûantsje is Guayota in fierhinne boasaardige godheid, dy't yn 'e fulkaan de Teide wennet, op it Kanaryske eilân Teneryf. De Teide waard beskôge as ien fan 'e poarten fan 'e ûnderwrâld. Guayota waard foarsteld as in grutte swarte hûn, en waard beselskippe troch saneamde *[[tibicena|tibicena's]]*, demoanen yn 'e foarm fan grutte fjurrige hûnen fan lava. Nettsjinsteande, of miskien wol just fanwegen dizze karakterisaasje waard Guayota troch de bewenners fan Teneryf fereare.

## Oerienkomsten mei oare godheden
Guayota dielt in protte karakteristiken mei oare boasaardige fulkaangoaden. Fral de oerienkomsten mei Pele, de goadinne fan 'e fulkaan de Kīlauea, op 'e Hawaï-eilannen, binne tige treffend. 

## Myten oer Guayota
Yn it bekendste ferhaal oer him rekket Guayota fereale op Magec, de sinnegoadinne, dy't er ûntfierd en finzen hâldt yn 'e djipten fan 'e Teide. Fan gefolgen komt de wrâld oanhâldend yn it tsjuster te sitten, en yn wanhope roppe de minsken de skepper-god Achamán oan, dy't út 'e himel delkomt om regaad te meitsjen. Hoewol't Guayota him út alle macht ferset, wêrby't de Teide fjoer en reek spuit en in protte minsken op it eilân de dea fine, wurdt er troch Achamán ferslein. Op 't lêst, wittende dat er it net winne kin, ropt Guayota de fjurren fan 'e Ierde op om hiele Teneryf te ferswolgjen, want as hy Magec net hawwe kin, wol er bewissigje dat nimmen har krije sil. Mar Achamán pakt Guayota op en parset him as in soarte fan stop yn 'e fulkaan, sadat in alles ferwuostgjende útbarsting útbliuwt. Magec wurdt dan troch Achamán befrijd en hja ferfolget dêrnei har paad troch de loft, mar eltse kear as se rjocht boppe de Teide komt, is se goed wach, om't se net nochris troch Guayota oer it mad kommen wurde wol.
Teide

De **Teide** of **El Teide** (Spaansk: *Pico del Teide*, útspr.: ['piko ðel 'tei̯ðe], likernôch: "piko zel tee-y-ze") is in fulkaan op it eilân Teneryf, yn 'e Kanaryske Eilannen, in arsjipel foar de kust fan noardwestlik Afrika dy't bestjoerlik ta Spanje heart. Dizze fulkaan is 3.718&nbsp;m heech, en is dêrmei de heechste berch fan sawol Spanje as fan alle eilannen yn 'e Atlantyske Oseaan. Metten fan 'e seeboaiem ôf is de Teide sels 7.500&nbsp;m heech, en dêrmei de op twa nei heechste fulkaan yn 'e wrâld, nei de Mauna Kea en de Mauna Loa, dy't beide op it Hawaïaanske eilân Hawaï lizze.

Troch de hichte fan 'e Teide is Teneryf it op njoggen nei heechste eilân fan 'e wrâld. de Teide is noch altyd in aktive fulkaan, en de meast resinte útbarsting datearret fan 1909. Eardere histoaryske útbarstings fûnen plak yn 1798, 1706, 1705, 1704 en 1492. Hoewol't der yn 1909 net in protte skea oanrjochte waard, hat de Teide it potinsjeel om tige ferwuostgjend te wêzen. Sa waarden yn 1706 de wichtige havenstêd Garachico en ferskate doarpen yn 'e omkriten ferrinnenwearre, en de myten fan 'e Gûantsje, de oarspronklike bewenners fan 'e Kanaryske Eilannen, ferwize nei teminsten ien oare grutte útbarsting wêrby't in protte minsken omkamen. Yn 'e myte wurdt dy fulkanyske aktiviteit taskreaun oan 'e striid tusken de boasaardige fulkaangod Guayota en de skepper-god Achamán. De neite fan 'e Teide ta ferskate gruttere plakken, wêrûnder Garachico, Icod de los Vinos en Puerto de la Cruz, is sadwaande tige soarchlik.

De Teide en omkriten foarmje it Nasjonaal Park Teide, dat in oerflak fan likernôch 18,9&nbsp;km² hat. Op 28 juny 2007 waard dat nasjonaal park op 'e Wrâlderfgoedlist fan 'e UNESCO pleatst. De Teide is de meast besochte natuerlike besjensweardichheid yn hiele Spanje, en it Nasjonaal Park Teide is it meast besochte nasjonaal park fan it lân, en teffens fan Jeropa. Mei likernôch 3 miljoen besikers jiers is it ek it op sân nei meast besochte nasjonaal park fan 'e wrâld. Op 'e berchskeanten fan 'e Teide is ek in wichtige ynternasjonale stjerrewacht fêstige, it Observatoarium fan Teide.

## Galery

File:Pico del Teide through the trees (425297069).jpg|Tusken de beammen troch.
File:Teide von Nordosten (Zuschnitt 2).jpg|Ut it noardeasten wei.
File:Canary Islands 2018-02-10 (40342694401).jpg|Mei op 'e foargrûn de havenstêd Los Cristianos.
File:Vista do Teide dende Gran Canaria.JPG|Oer see fan Gran Canaria ôf.
Majlinda Kelmendi

**Majlinda Kelmendi** (Peć (Kosovo), 9 maaie 1991) is in earder Kosovaarsk judoka fan etnysk Albaneesk komôf. Hja wûn de judotitel by de froulju ûnder de 52&nbsp;kg op 'e Jeropeeske kampioenskippen fan 2014, 2016 en 2017, op 'e wrâldkampioenskippen fan 2013 en 2014 en op 'e Olympyske Spullen yn Rio de Janeiro fan 2016. Yn 2014 stie Kelmendi boppe-oan 'e frouljusranglist fan 'e Ynternasjonale Judo Federaasje (IJF), en op 7 augustus 2016 wûn se as earste Kosovaarske dielnimmer in Olympyske medalje. Behalven de Kosovaarske hat Kelmendi ek de Albaneeske nasjonaliteit.

## Libben en karriêre
Kelmendi waard yn 1991 berne yn it Kosovaarske Peć (Servysk) of Peja (Albaneesk), as de dochter fan yllegale ymmigranten út Albaanje. Yn 1999 sette se yn har berteplak útein mei in judokarriêre, dy't se foar it earst bekroande op it wrâldjunioarekampioenskip fan 2009 yn Parys, dêr't se in goudene medalje helle. Yn 2010 waard se fyfde op it wrâldjunioarekampioenskip yn Marokko en njoggende yn 'e kategory ûnder de 52&nbsp;kg op it wrâldkampioenskip judo yn Tokio. Yn 2012 kaam Kelmendi op 'e Olympyske Spullen fan Londen út foar Albaanje, om't Kosovo doe troch it Ynternasjonaal Olympysk Komitee (IOC) noch net talitten waard. Yn Londen slagge it har lykwols net om in poadiumplak te besetten. Se wûn yn 'e earste omgong fan 'e Finse Jaana Sundberg, mar ferlear doe yn 'e twadde omgong fan Chistianne Legentil, in Mauritsiaanse.

Op it Jeropeesk kampioenskip fan 2013, yn Boedapest, wûn Kelmendi in brûnzene medalje, en datselde jiers fersloech se op it wrâldkampioenskip yn Rio de Janeiro yn 'e finale de Brazyljaanse Erika Miranda, wêrmei't se de goudene medalje wûn. Yn 2014 ferlingde Kelmendi har wrâldtitel op it kampioenskip yn it Russyske Tsjeljabinsk, wylst se dat jiers ek de Jeropeeske titel wist te winnen op it kampioenskip yn it Frânske Montpellier. Dat jiers klom Kelmendi op ta it earste plak op 'e prestizjeuze frouljusranglist fan 'e Ynternasjonale Judo Federaasje (IJF). Ek yn 2014 ûntfong se út 'e hannen fan presidinte Atifete Jahjaga fan Kosovo de nasjonale Presidinsjele Medalje fan Fertsjinste.

Om't se yn 2015 útskeakele wie troch in blessuere, ferlear se doe beide titels, mar yn 2016 wûn se yn Kazan op 'e nij it Jeropeesk kampioenskip, dat se in jier letter yn Warsjau prolongearre. Letter dat jier kaam se foar har heitelân Kosovo út op 'e Olympyske Spullen fan Rio de Janeiro. By yntocht fan 'e atleten ûnder de iepeningsseremoanje fan 'e Spullen fan Rio, op 5 augustus 2016, droech Kelmendi de flagge fan Kosovo. Dat wie de earste kears dat Kosovo oan 'e Spullen meidwaan mocht. Op 6 augustus besoarge Kelmendi har lân de earste Olympyske medalje, doe't se it earste plak wûn yn 'e judokompetysje foar froulju ûnder de 52&nbsp;kg. 

Yn 2019 wûn Kelmendi op it WK yn Tokio de brûnzen medalje yn har kategory. Op 'e Olympyske Simmerspullen fan 2020, dy't yn 2021 yn Tokio holden waarden, wie Kelmendi by de iepeninsseremoanje ien fan 'e beide flaggedragers fan 'e Kosovaarske ploech. Hja naam diel oan it judo foar froulju ûnder de 52&nbsp;kg, mar waard teloarstellend al yn 'e earste omgong útskeakele.
Geast

In **geast** is in net-lichaamlike entiteit wêrfan't it bestean troch de wittenskip net empirysk bewiisd is, mar yn it bestean wêrfan't it grutste diel fan 'e minskheid dochs leaut. Dêrby moat oantekene wurde dat de term 'geast' in stikmannich tige ferskillende betsjuttings hat. 

Mei oantsjutting 'geast' kinne de folgjende dingen bedoeld wurde:
* It net-lichaamlike part fan 'e minske, wêrfan't it meastepart fan 'e minskheid leaut dat it nei de dea fan it lichem op 'e iene of oare wize fuortbestean sil. Foar in protte minsken, benammen yn 'e Westerske wrâld, is dit begryp identyk mei it begryp 'siel'; mar yn oare kultueren wurdt faak ûnderskie makke tusken geast en siel. Ek minsken dy't net leauwe dat de minsklike geast nei de dea fan it lichem fuortbestean kin, binne faak wol oertsjûge fan it bestean fan 'e geast salang't de persoan yn kwestje libbet, wêrby't se it begryp 'geast' faak lykslane mei bewustwêzen of persoanlikheid. 
* It restant fan 'e persoanlikheid fan in ferstoarne minske wêrfan't guon lju leauwe dat it (soms) efterbliuwe kin nei syn of har dea. Yn dizze betsjutting komt 'geast' min ofte mear oerien mei it begryp spûk of skym. Yn 'e Westerske wrâld leauwe de measte minsken tsjintwurdich net mear yn dizze foarm fan geasten, mar yn it ferline wie dat wol oars. It spiritisme (fan it Latynske *spiritus*, "geast") is it leauwe dat mei sokke geasten kommunisearre wurde kin.
* In net-lichaamlike, mar rûnombywêzige ûnwitbere substânsje of enerzjy dy't yndividueel oanwêzich is yn alle libbene dingen, net inkeld minsken, mar ek bisten, planten, skimmels en yn guon leauwensfoarmen teffens anorgane saken lykas stiennen, ierde en wetter. Religyen dy't dit idee oanhingje, wurde animistysk neamd. Dit soarte fan geast stiet yn prinsipe los fan it hjirboppe neamde leauwe yn it bestean fan in minsklike geast. 
* In net-lichaamlik, faak as mytysk beskôge wêzen dat nea in minske west hat, lykas demoanen, ingels, natoergeasten of legere godheden.

Mei de term 'de Geast' (mei in haadletter) wurdt fierders ek wol ferwiisd nei de Grutte Geast, it opperwêzen yn in protte natoerreligyen fan Yndiaanske folken út Noard-Amearika, of yn 'e kristlike kontekst nei de Hillige Geast, dy't neffens de kristlike teology yn 'e mande mei Jezus Kristus en God de Trije-ienheid foarmet.
Australyske Alpen

In **Australyske Alpen** foarmje it heechste berchtme fan Austraalje. Se lizze yn it súdeasten fan it lân, dêr't se har útstrekke oer in oerflak fan 12.330&nbsp;km² yn it easten fan 'e steat Fiktoaria, it súdeasten fan 'e steat Nij-Súd-Wales en it suden fan it Australysk Haadstedsk Territoarium. De Australyske Alpen omfiemje de iennichste berchtoppen yn Austraalje mei in hichte fan boppe de 2.000&nbsp;m. It heechste punt fan it berchtme en fan it lân is de Mount Kosciuszko, mei in hichte fan 2.228&nbsp;m boppe seenivo. Fan gefolgen binne de Australyske Alpen ek de iennichste krite fan Austraalje dêr't eltse winter in djip pak snie falt. 

De Australyske Alpen meitsje it súdlike en heechste diel út fan in gruttere berchkeatling, it Grutte Skiedingsberchtme, in rige fan bergen, heuvels en heechlannen dy't oer in ôfstân fan likernôch 3.000&nbsp;km lykop rint mei de eastkust, fan noardlik Queenslân yn it noarden fia Nij-Súd-Wales en it Australysk Haadstedsk Territoarium yn 'e midden, oant djip yn Fiktoaria yn it suden. Dat berchtme skiedt de rivieren dy't fia de eastkust fan Austraalje ôfwetterje yn 'e Tasmansee fan dy dy't fia de Murray-Darling-dobbe nei it westen ta streame en úteinlik útmûnje yn 'e Súdlike Oseaan of yn 'e Eyre-mar yn sintraal Austraalje, dêr't it wetter dan ferdampet. De wichtichste rivieren fan Austraalje, de Darling en de Murray, ûntspringe beide yn 'e Australyske Alpen.

Op biogeografysk mêd kinne de Australyske Alpen ferdield wurde yn twa lytsere berchtmen: de Sniebergen (*Snowy Mountains*), yn Nij-Súd-Wales en it Australysk Haadstedsk Territoarium, en de Fiktoriaanske Alpen, yn Fiktoaria. Dy lêste krite stiet ek wol bekend as 'it Hege Lân' (*the High Country*), benammen yn in kulturele of histoaryske kontekst. Yn 'e Australyske Alpen, benammen de Sniebergen, leit it iennichste wintersportgebiet fan Austraalje, dêr't eltse winter fan juny oant oktober grutte oantallen toeristen op ta sette om te skyen. De skysport yn Austraalje begûn yn 1861, doe't Noarske goudsikers dy aktiviteit dêre yntrodusearren. Simmerdeis kin der yn 'e Australyske Alpen rûnom kuiere wurde, bgl. oer it Australian Alps Walking Track, in lange-ôfstânskuierpaad fan 665&nbsp;km, dat begjint yn Walhalla, yn Fiktoaria, en einiget yn Tharwa, yn it Australysk Haadstedsk Territoarium.
Eichstätt (stêd)

**Eichstätt** is in stêd yn de Dútske dielsteat Beieren en de Kreisstadt fan it Landkreis Eichstätt. 

De stêd is de sit fan de biskop fan it roomsk-katolike bisdom Eichstätt. Sûnt 1980 is de iennige Roomsk-katolike universiteit fan Dútslân, de Katolike Universiteit Eichstätt-Ingolstadt, dêr festige.  

## Untjouwing ynwennertal

## It besjen wurdich

In kar:
* Figurenfeld Alois Wünsche-Mitterecker, in it byldepark en monumint mei 78 skulptueren yn it Hessental. It 'Figuerefjild' is tusken 1958 en 1975 makke troch byldhouwer Alois Wünsche-Mitterecker (1903-1975).
* Domtsjerke fan Eichstätt, katedraal fan it katolike bisdom Eichstätt
* De Willibaldsburg

## Berne yn Eichstätt
* Anton Fils (1733–1760), komponist
Gaspar Bouttats I

**Gaspar Bouttats I** (nammefarianten: *Caspar Bouttats*, *Gasper Bouttats*, *Gaspard-Martin Bouttats* en *Jasper Bottats*) (Antwerpen, om 1640 – dêre, 1695-96) wie in Flaamsk tekener en graveur út de barokperioade.

## Libben en wurk

Hy waard berne yn Antwerpen yn in famylje fan graveurs. Hy wie in soan fan graveur Frederik Bouttats I en Marie de Weert. Syn omke Philibert Bouttats hie itselde berop en jongere broer Frederik Bouttats waard ek in bekend graveur.  Hy krige ûnderrjocht fan syn heit. Yn 1668-69 stiet er te boek as 'wynmaster' by it Antwerpske Sint-Lukasgilde (in titel foarbehâlden oan de soannen fan de gildeleden), dat syn heit moat op dat stuit lid fan it gilde west hawwe. Yn 1690-1 waard er deken fan het Gilde.
Hy wie de learmaster fan syn soan Pieter Balthazar Bouttats, Jan Antoon de Pooter, Geeraet van Caseel (1668-9), Michiel van Hove (1672-3), Jan Francis Clouwet (1672-3); Carolus Bouttats (1690-91) en Gaspar de Man (1694-5).

## Wurk
Hy makke meast histoarjestikken en portretten en wurke fral foar boekferkeapers. Dêrnjonken gravearre er in tal platen fan wurk fan de mastersskilders. It measte fan syn wurk is etst, somtiids ôfwurke mei in buryn. Under oaren de folgende wurken binne fan him:
* Frontispys foar de* Psalmen van St. Augustine*; Gaspar Boutats fec.
* *St. Bartholomeusnacht*.
* *De moard op Henry IV*. 
* *De ûnthalzging fan grevef Nadasti, greve Corini, en markys Francipani*.
* *In Sutler tinte*; nei in wurk fan Philips Wouwerman.
* *Byldestoarm yn de Us-Leaf-Froukatedraal yn Antwerpen*
* de platen foar it folioboek 'Gezichen van Jeruzalem, en het omliggende land,' nei de ûntwerpen fan Jan Peeters I en tegearre mei Jan Peeters yn 1674, it *Thooneel der Steden ende Sterckten van t'Vereenight Nederlandt met d'aengrensende Plaetsen soo in Brabandt Vlaenderen als anden Rhijn en elders verovert door de Waepenen der Groot-moghende Heeren Staeten onder het gheley vande seer Edele Hooghghebore Princen va Oranien*.


Ofbyld:Assassination of Henry IV by Gaspar Bouttats.jpg|*De moard op [[Hindrik IV fan Frankryk]]
File:Jan Peeters and Gaspar Bouttats - View of Bergen op Zoom.jpg|*Sicht op Bergen op Zoom*, nei in tekening fan Jan Peeters
File:Drawing of Purmerend in the year 1674.jpg|*Purmerein* yn 1674
File:Fünfkirchen-Gaspar Bouttats-ca 1690.jpg|*Pécs (Fünfkirchen)'', om 1690
Eichstätt

* Landkreis Eichstätt, in Landkreis yn de Dútske dielsteat Beieren
* Eichstätt (stêd), in plak yn de Dútske dielsteat Beieren
* Prinsbisdom Eichstätt, by de Frankyske Kreits behearend bisdom yn it Hillige Roomske Ryk
* Bisdom Eichstätt, in bisdom yn it mid-suden fan Dútslân, yn de tsjerkeprovinsje Bamberg
Mount Kosciuszko

De **Mount Kosciuszko** is in berch yn it easten fan Austraalje en leit yn it súdeasten fan 'e steat Nij-Súd-Wales, deunby de grins mei Fiktoaria. Mei in hichte fan 2.228&nbsp;m boppe seenivo is it de heechste berch fan it lân Austraalje (mar net fan it wrâlddiel Austraalje; dat is de Puncak Jaya of Carstensz Pyramide, op it Yndonezyske diel fan Nij-Guineä). De Mount Kosciuszko leit yn 'e Sniebergen, in ûnderdiel fan 'e Australyske Alpen, dy't wer diel útmeitsje fan it Grutte Skiedingsberchtme.

De oarspronklike bewenners fan Austraalje, de Australyske Aborizjinals, neamden de berch yn 'e Ngarigo-taal *Jagungal*, *Jar-gan-gil*, *Tar-gan-gil* of *Tackingal*, allegear mei de betsjutting fan "berch mei in ôfplatte top" of "tafelberch". De Poalske ûntdekkingsreizger Pawel Edmund Strzelecki, dy't yn 1840 de earste blanke wie dy't de berch beklom, ferneamde him nei generaal Tadeusz Kościuszko, de lieder fan in Poalske opstân tsjin 'e Russyske oerhearsking yn 'e 1790-er jierren, deselde dy't earder oan 'e kant fan 'e Amerikanen yn 'e Amerikaanske Unôfhinklikheidsoarloch fochten hie. Foarhinne waard de anglisearre stavering 'Kosciusko' oanholden, mar yn 1997 waard formeel de Poalske stavering 'Kosciuszko' (mei in 'sz') ynfierd. (Dat doocht trouwens noch net, want yn it Poalsk stiet der in skerpteken op 'e earste s: 'Kościuszko'.)

Tsjin 'e ein fan 'e njoggentjinde iuw bliek út ferskate sekuere mjittings dat de Mount Kosciuszko justjes leger wie as de oanswettende berch, de Mount Townsend. Dêrop waarden de nammen fan 'e beide bergen omwiksele, sadat de Mount Kosciuszko wer de heechste berch fan it lân wêze soe en de Mount Townsend de op ien nei heechste. Sadwaande binne iere foto's fan 'e Mount Kosciuszko yn 'e regel ôfbyldings fan 'e berch dy't no de Mount Townsend hjit. Tsjintwurdich leit de Mount Kosciuzko yn it Nasjonaal Park Kosciuszko, dat yn 1967 fuortkaam út it steatspark mei deselde namme.
Auld Alliance

De ***Auld Alliance*** (Skotsk foar "Alde Alliânsje"; Ingelsk: *Old Alliance*; Frânsk: *Vieille Alliance*) wie in polityk en militêr bûnsgenoatskip tusken Frankryk en it Keninkryk Skotlân fan 1295 oant 1560. Dit ferbûn ûntstie doe't de Skotske kening Jan fan Balliol yn 1295 stipe socht by Filips&nbsp;IV fan Frankryk, as reäksje op it belied fan oerhearsking dat de Ingelske kening Edwert&nbsp;I doedestiden foar Skotlân oer fierde.

De *Auld Alliance* wie sadwaande in anty-Ingelsk ferbûn, dat in grutte rol spile yn 'e Skotske Unôfhinklikheidsoarloggen, de Hûndertjierrige Oarloch, de Oarloch fan de Liga fan Kameryk en de saneamde Rûge Hofmakkerij. Uteinlik waard it ûnder Ingelske druk troch de Skotten beëinige by it Ferdrach fan Edinburch, fan 1560. Yn 'e tuskenlizzende perioade waard de *Auld Alliance* troch alle Frânske en Skotske keningen op 'e nij bekrêftige, útsein troch Loadewyk&nbsp;XI fan Frankryk. Tsjin 'e ein fan 'e fjirtjinde iuw wie dy bekrêftiging tradysje wurden en ek ferrjochte as der op dat stuit gjin oarloch mei Ingelân wie.

As útfloeisel fan 'e *Auld Alliance* ûntfong eltse Skot dy't him yn Frankryk nei wenjen sette automatysk de Frânske nasjonaliteit. Dy regel bleau fan krêft lang oant nei't de *Auld Alliance* beëinige wie, feitliks oant yn 1903. Yn 1995 waarden sawol yn Skotlân as yn Frankryk festiviteiten organisearre om it sânhûndertjierrich jubileum fan it bûnsgenoatskip te betinken. Neffens in ûndersyk fan 'e Britske histoarikus Siobhan Talbott, út 2011, is de *Auld Alliance* eins, nettsjinsteande de bepalings fan it Ferdrach fan Edinburch, nea formeel werroppen, sadat it ferbûn *[[wet|de jure]]* yn elts gefal oant de opheffing fan it Keninkryk Skotlân yn 1707 bestien hawwe soe.
Breastaurant

In ***breastaurant*** is in Ingelske term foar in restaurant (of restaurantkeatling) dat as gimmick gebrûk makket fan seksy servearsters dy't mar krap klaaid binne, bygelyks yn hotpants mei in bikinytopke of yn in lyts topke mei in minyrokje. Faak nimme sokke horekagelegenheden mei sin jonge froulju yn tsjinst mei in romboarstich foarkommen; dêrfandinne de term *breastaurant*, dat in gearlûking is fan 'e Ingelske wurden *breast* ("boarst") en *restaurant*&nbsp;– in "boarstaurant" dus.

Dit soarte ytgelegeheden waard fan 'e iere 1990-er jierren ôf tige populêr yn 'e Feriene Steaten. De âldste en bekendste *breastaurant*-keatling is Hooters, dat oprjochte waard yn 1983. Oaren binne Tilted Kilt Pub & Eatery, Redneck Heaven, Twin Peaks, Bikinis Sports Bar & Grill, Mugs & Jugs en Heart Attack Grill. Dizze restaurants ûnderskiede har net inkeld troch it betsjinjend personeel, mar faak ek troch in dûbelsinnige merknamme. Sa is Hooters bygelyks ferneamd nei de ûle yn it logo, want it Ingelske tiidwurd *to hoot* betsjut it lûd fan in ûle meitsje. Mar *hooters* is ek in Amerikaansk-Ingelsk sprektaalwurd foar "titen". De namme Twin Peaks ("twillingberchtoppen") slacht ek op boarsten, en *jugs* út Mugs & Jugs is ek in sprektaalterm foar "titen", al betsjut it ek "krûken" en soe de namme dus útlein wurde kinne as "mokken en krûken".

Behalven it moaie útsjoch biede breastaurants harren klandyzje yn 'e regel ek flirtende servearsters en goedkeape alkohol. Hoewol't dizze restaurantkeatlings bûten de Feriene Steaten in selden sjoen ferskynsel binne en sels binnen de Feriene Steaten minder as 1% fan 'e hiele restaurantsektor útmeitsje, dogge se oer it algemien bettere saken as in protte oare middenmoatrestaurants, lykas Applebee's en Bennigan's, dy't sûnt de bankekrisis fan 2008 finansjeel yn 'e swierrichheden kommen binne.
Tilted Kilt Pub & Eatery

**Tilted Kilt Pub & Eatery** is in Amerikaanske sportbar- en restaurantkeatling mei in Keltysk tema, dy't ek yn Kanada aktyf is. It is in saneamd *[[breastaurant]]*, dat him foarstean lit op syn krap klaaide, kreaze servearsters, dy't in unifoarmke drage dat bestiet út in "miny-kilt" en in lyts plaid- en wytkleurich topke, dat it dekolletee en de búk bleat lit. Der binne ek obers, dy't in kilt fan gewoane lingte drage. De namme *Tilted Kilt* betsjut "brike kilt", in term dêr't de suggestje yn besletten leit dat men ûnder de rokjes fan 'e servearsters sjen kinne soe.

## Skiednis
It earste filiaal fan 'e Tilted Kilt Pub & Eatery waard yn 2003 yn Las Vegas iepene, as ûnderdiel fan it Rio Hotel and Casino. De oprjochters wiene restauranteigner Mark DiMartino en syn sakepartners Shannon Reilly en John Reynaud. It konsept foar de ûndernimming wie basearre op oare *[[breastaurant]]s*: in moderne sportbar dêr't tsjeppe en healneakene servearsters it iten en drinken optsjinje. Inkeld troch it konsekwint trochfierde Keltyske tema wykte Tilted Kilt ôf fan soartgelikense horekagelegenheden. 

Doe't DiMartino syn plan oan ynvestearders foarlei, duorre it mar in oere ear't er troch harren skille waard om te fernimmen hoe gau't er sa'n restaurant iepenje koe. De restaurantkeatling wreide him fluch út oer de hiele Feriene Steaten en ek nei Kanada. Yn augustus 2015 wiene der 107 filialen, wêrby't it yn prinsipe allegear gie om franchisenimmers. Om't der yn febrewaris 2014 berjochte waard dat Tilted Kilt 93 lokaasjes hie en dêropta nochris 27 yn ûntwikkeling, liket it tige wierskynlik dat der sûnt augustus 2015 alwer nije filialen bykommen binne. 

Tilted Kilt hat sûnt 2009 ferskate Amerikaanske autokoereurs sponsore.

## Sfear
Tilted Kilt omskriuwt himsels as "in moderne Amerikaanske, Skotske en Ierske sportpub". It menu is in miks fan tradisjoneel en modern iten dat yn pubs servearre wurdt, lykas fish and chips, "Aldierske Dublinstoofpot" en "T.K. Ierske nacho's". Elts filiaal hat teminsten 24 ûnderskate biersoarten op 'e taap, wêrûnder it Ierske biermerk Guinness, dat min ofte mear it fêste taapbier is. Fierders binne der yn elts filiaal tillefyzjes oanwêzich dy't oanhâldend ôfstimd binne op sportstjoerders, en teffens biljerttafels en dartsbuorden en ferskate oare wenstige kroechspultsjes.

## Oar
Tilted Kilt en syn hjoeddeistige eigner, Ron Lynch, wiene it ûnderwerp fan in ôflevering út 'e realitytillefyzjesearje *Undercover Boss* út novimber 2012, wêrby't Lynch mei in ferburgen kamera *undercover* gie as wurknimmer yn ien fan 'e filialen fan Tilted Kilt.

## Keppelings om utens
*Offisjele webside fan Tilted Kilt Pub & Eatery
Goreu fab Custennin

**Goreu fab Custennin** (ek wol stavere as **Gorau**) is in held út 'e Welske folkloare en de iere Arthurleginden. Hy wie de soan fan 'e skiephoeder Custennin en in neef fan Arthur, Culhwch en Illtud fia harren pake Amlawdd Wledig. Goreu is in wichtich personaazje yn 'e Midwelske Arthurleginde *[[Culhwch en Olwen]]*, en makket teffens syn opwachting yn ferskate oare Midsiuwske teksten. Syn namme soe ôflaat wêze kinne fan *Gorneu*, dat "út Cornwall" betsjut.

## Leginden
Wylst se op in kweeste binne om it kastiel te finen fan 'e reus Ysbaddaden Bencawr, komme Culhwch ap Cilydd en seis oare ridders fan 'e Rûne Tafel in ienfâldige skiephoeder tsjin dy't fan Custennin hjit. Dy fertelt harren dat Ysbaddaden syn broer is, en dat de reus trijeëntweintich fan syn fjouwerentweintich bern fermoarde hat. Custennin en de frou hâlde harren lêste bern, in nammeleaze jonge, skruten ferburgen yn in kiste, om him fan datselde lot te rêden.

Cai, ien fan 'e meast foaroansteande ridders fan kening Arthur, biedt de âldelju oan om 'e jonge mei te nimmen as skyldfeint, sadat Ysbaddaden him net mear berikke kin. Hy swart Custennin dat de jonge neat oerkomme sil salang't hysels libbet. De wanhopige âlden stimme dêrmei yn, en Cai nimt de jonge mei op syn kweeste nei Olwen. Neitiid helpt de jonge Cai by it ferslaan en deadzjen fan Wrnach de Reus, wêrby't se har twaresom troch trije foarhôven fan it bolwurk fan 'e reus hinne fjochtsje moatte. By dat aventoer wint de jonge syn namme: 'Goreu', dat neffens dat ferhaal "de Bêste" betsjutte soe.

Letter is it Goreu dy't de reus Ysbaddaden deadet en him oan syn hier nei in heuvel ta sleept om him te ûnthalzjen. Dêrnei set er syn holle op in staak op 'e muorren fan 'e reus syn sitadel en nimt it kastiel en it byhearrende grûngebiet foar himsels yn besit, by wize fan wearjild foar de moard op syn trijeëntweintich bruorren.

Neitiid dûkt Goreu op yn 'e Arthurleginde *[[Trije Welse Romannen|Geraint fab Erbin]]*, wêryn't er ien fan 'e fjouwer skyldfeinten fan it hof fan kening Arthur is, en de held Geraint beselskippet op dy syn reis nei Cornwall. Yn *[[Breuddwyd Rhonabwy]]* wurdt er neamd as ien fan Arthur syn fjouwerentweintich meast foaroansteande riedslju. En yn 'e Welske Triaden wurdt ferwiisd nei in tradysje wêryn't Goreu kening Arthur rêdt út trije betsjoende tichthuzen yn 'e oare wrâld.
627 f.Kr.

## Foarfallen

## Berne

## Ferstoarn
* Assurbanipal, kening fan it Assyryske Ryk
* Sypselus, Gryksk tiran fan Korinte
* Kandalanu, kening fan Babylonië
Órlaith íngen Cennétig

**Órlaith íngen Cennétig** (9?? – 941) wie in hege keninginne-gemalinne fan Ierlân yn 'e tsiende iuw. Neffens de Ierske annalen waard hja yn 941 eksekutearre foar oerhoer.

## Libben
Órlaith liket de iennichste (dokumintearre) dochter west te hawwen fan kening Cennétig mac Lorcáin fan Thomond, dy't yn 951 ferstoar. Har bruorren wiene Mathgamain mac Cennétig, dy't fan likernôch 970 ôf oant 976 kening fan Munster wie, en Brian Boru, de hege kening fan Ierlân fan 1002 oant 1014. Hja wie de twadde frou fan 'e Ierske *[[ard rí]]* (hege kening) Donnchad Donn.

Órlaith kin noch net botte âld west hawwe doe't se beskuldige waard fan oerhoer mei har styfsoan Óengus mac Donnchad Donn. Hja waard skuldich befûn en yn 941 ta de dea brocht, hoewol't de metoade dy't dêrfoar brûkt waard net oerlevere is. Neffens de fermelding yn 'e *[[Chronicon Scotorum]]* by dat jier waard *"Órlaith, dochter fan Cennétigh, soan fan Lorcán, deade troch Donnchad, soan fan Flann, kening fan Ierlân, nei't se beskuldige wie (fan ferbean geslachtsferkear) mei Óengus, syn soan."*

Óengus mac Donnchad Donn oerlibbe dizze saak en folge syn heit letter op as hege kening fan Ierlân. It is ûnbekend oft Órlaith ek bern hie of net.
Kommando gean

**Kommando gean** (fan it Ingelske *going commando*) is it net dragen fan in ûnderbroek ûnder de boppeklean. Foar manlju wurdt dit om foar de hân lizzende redens ek wol *freeballing* ("frijbaljen") neamd; foar froulju wurdt wol fan *freebuffing* sprutsen (letterlik oerset: "frijneakenjen" of "frijbleatsjen"). Kommando gean is wat oars as hielendal gjin klean oan it ûnderlichem drage; dat lêste ferskynsel hjit bottomless wêze.

## Eftergrûn
Der kinne ferskate redens wêze om kommando te gean. Sa kin men fine dat it nofliker oanfield of kin it in estetysk doel tsjinje as de persoan yn kwestje net wol dat de kleur of râne fan 'e ûnderbroek sichtber is troch boppeklean hinne of boppe de boppeklean út. Ek kin it om in foarm fan ekshibysjonisme gean, wêrby't men seksueel opwûn rekket fan it risiko dat men by it kommando gean trappearre wurdt of dat men begluorke wurdt troch foyeurs. Fierders kin it ek in die fan ferset wêze tsjin 'e algemien akseptearre maatskiplike noarmen oangeande klean en seksualiteit.

Beskate moderne soarten boppeklean, lykas fytsbroeken en guon bermuda's en treningbroeken binne ûntwurpen om sûnder ûnderbroek derûnder droegen te wurden. Dat is noch sterker it gefal by baaiklean en nachtklean. Tradisjoneel hearre manlju ek by it dragen fan 'e Skotske kilt kommando te gean, al wurdt dat yn lang net alle gefallen ek wier dien.

## Etymology
'Kommando gean' is in letterlike oersetting fan 'e Ingelske term *going commando*, mar wêr't dy weikomt, is ûndúdlik. Der wurdt wol spekulearre dat it safolle betsjut as 'ree wêze om yn aksje te kommen'. Neffens de Amerikaanske sjoernalist Daniel Engber ûntstie de term om 1974 hinne op 'e kampussen fan universiteiten yn 'e Feriene Steaten, dêr't it mooglik assosjearre wie mei soldaten yn 'e Fjetnamoarloch, dy't nei't it skynt yn it tropyske klimaat fan Fjetnam faak gjin ûnderguod droegen om 'e 'fentilaasje' te befoarderjen en switten tsjin te gean.

De Britske sjoernalist Graeme Donald hat der lykwols op wiisd dat de krekte terminology foar in kommando yn 'e Amerikaanske Striidkrêften *ranger* of *green beret* ("griene baret") is ynstee fan *commando*, en dat de term 'kommando gean' yn elts gefal yn 'e 1960-er jierren al yn gebrûk wie yn it Feriene Keninkryk. Der is sadwaande wol suggerearre dat der in link bestean kinne soe mei de Londenske prostituees út it West End, dy't yn 'e Twadde Wrâldoarloch bekendstiene as *[[Piccadilly]] commandos*.
Piccadilly Circus

**Piccadilly Circus** is in krúspunt en plein yn it West End fan 'e Ingelske haadstêd Londen. It leit binnen de grinzen fan 'e Stêd Westminster (*City of Westminster*), ien fan 'e binnenste *[[borough]]s* fan Londen. Piccadilly Circus waard yn 1819 oanlein om 'e strjitten Regent Street en Piccadilly mei-inoar te ferbinen. De tafoeging *circus*, fan it Latynske wurd dat "sirkel" betsjut, moat dêrby oanjaan dat it om in rûn plein giet, omjûn troch stedsbebouwing.

Behalven Regent Street en Piccadilly komme no ek Shaftesbury Avenue, The Haymarket, Coventry Street en Glasshouse Street út op Piccadilly Circus. It plein leit sadwaande deunby in grut tal teäters (oan Shaftesbury Avenue), de bioskopen fan Leicester Square (oan 'e oare útein fan Coventry Street) en ferskate wichtige winkelstrjitten. Piccadilly Square is ien fan 'e drokste en dêrtroch bekendste krúspunten fan Londen, en hat him sadwaande geandewei de tweintichste iuw ûntjûn ta in toeristyske trekpleister op himsels. 

It plein stiet bekend om 'e neön- en fideobuorden dy't oanbrocht binne op it hoekegebou oan 'e noardkant, en teffens om 'e fontein mei it tinkteken foar Anthony Ashley Cooper, 7e greve fan Shaftesbury. It stânbyld yn dy fontein wurdt trouwens troch toeristen gauris oansjoen foar in werjefte fan 'e god Eros. Piccadilly Circus wurdt omjûn troch ferskate nijsgjirrige gebouwen, wêrûnder it London Pavillion en it Criterion Theatre. Rjocht ûnder it plein befynt him it metrostasjon Piccadilly Circus, dat diel útmakket fan 'e *London Underground*, oftewol de metro fan Londen.
Piccadilly

**Piccadilly** is in strjitte yn 'e Ingelske haadstêd Londen, dy't binnen de grinzen leit fan 'e Stêd Westminster (*City of Westminster*), ien fan 'e binnenste *[[borough]]s* fan Londen. De strjitte rint fan it krúspunt Hyde Park Corner yn it westen oer in lingte fan 1,6&nbsp;km nei it krúspunt en plein Piccadilly Circus yn it easten, en is ien fan 'e breedste en rjochtste strjitten fan Londen. Piccadilly makket boppedat ûnderdiel út fan 'e A4, dy't it sintrum fan Londen ferbynt mei Hammersmith, Earl's Court, de lofthaven Heathrow en de autosnelwei M4 bewesten de haadstêd.

Al sûnt de Midsiuwen is Picadilly ien fan 'e haadstrjitten fan Londen. Doedestiden stie de strjitte bekend as "de wei nei Reading" of "it paad út Colnbrook wei". Omtrint 1611 of 1612 kocht de skroar Robert Baker lân oan 'e strjitte en begûn der wat de Ingelsen *piccadills* neamden te meitsjen en ferkeapjen: grutte en brede kragen fan kant, oan 'e útein fersierd mei azjoer (*ajour*). Dat waard sa'n súkses dat Baker koarte tiid letter ferskate gebouwen op syn grûn sette litte koe, wêrûnder syn eigen wente, dy't er Pikadilly Hall neamde. Dêrtroch kaam de strjitte sels yn 'e folksmûle fan Piccadilly te hjitten. Yn 1664 krige it de offisjele namme fan Portugal Street, nei de Portegeeske prinsesse Katerina fan Braganza, de frou fan kening Karel II fan Ingelân, mar dy beneaming sloech nea oan, mei as gefolch dat tsjin 1680 ek offisjeel al fan Piccadilly sprutsen waard foar it diel fan 'e strjitte beëasten it krúspunt mei Swallow Street, en úteinlik kaam de hiele strjitte sa te hjitten.

Fan 1668 ôf, doe't de ferbining fan Charing Cross nei Hyde Park Corner ôfsletten waard foar de oanlis fan Green Park, woeks Piccadilly stadichwei mear oan yn wichtigens. Ein santjinde iuw, begjin achttjinde iuw waarden oan 'e noardkant in grut tal filla's boud, wêrûnder Clarendon House, Burlington House (beide yn 1664) en Devonshire House (1737). Dat lêste gebou waard neitiid brûkt as it haadkertier fan 'e Whigpartij. Yn Burlington House hawwe ferskate ferneamde organisaasjes fêstige west, lykas de Royal Academy of Arts, de Geological Society of London en de Royal Astronomical Society. Yn 1684 waard ek St. James's Church oan Piccadilly boud.

Oan 'e ein fan 'e achttjinde iuw wie de Old White Horse Cellar, op nû. 155, ien fan 'e bekendste herbergen foar koetspassazjiers yn Londen. Tsjin dy tiid hie Piccadilly him fierders ûntjûn ta it sintrum fan 'e Londonske hannel yn boeken. Yn 1790 gie it Bath Hotel iepen, en yn 1887 waard Walsingham House boud; dy beide gebouwen waarden yn 1906 ôfbrutsen om romte te meitsjen foar it Ritz Hotel. Yn 'e tweintichste iuw kaam Piccadilly bekend te stean om prostitúsje en de hannel yn yllegale drugs, benammen heroïne. Dat duorre oant yn 'e 1960-er jierren. Tsjintwurdich is Piccadilly ien fan 'e wichtichste winkelstrjitten fan Londen, dêr't fierders ek de ambassade fan Japan en it hege kommissariaat fan Malta oan fêstige binne.
Alpha and Omega

## Literatuer
* ''Alpha and Omega'' (essays), in samling essays út 1915 fan Jane Ellen Harrison
* ''Alpha and Omega'' (non-fiksje), in non-fiksjeboek út 2003 fan Charles Seife
* ''Alpha and Omega''-searje, in romansearje fan Patricia Briggs
** ''Alpha and Omega'' (novelle), in koarte novelle út 2007 fan Patricia Briggs en it earste diel fan 'e romansearje mei deselde namme

## Film, tillefyzje en radio
* ''Alpha and Omega'' (film), in Amerikaanske animaasjefilm út 2010
* ''Alpha and Omega'' (harkspullen), in twatal harkspullen fan Mike Walker útstjoerd op 'e BBC-radio yn 2001 en 2002

## Muzyk
* Alpha & Omega (band), in Britske band
* Alpha & Omega Recording, in Amerikaanske platemaatskippij
### Albums
* ''Alpha and Omega'' (album fan Cro-Mags), in album fan Cro-Mags út 1992
* ''Alpha and Omega'' (album fan Bizzy Bone), in album fan Bizzy Bone út 2004
* ''Alpha and Omega'' (album fan Tonus Peregrinus), in album fan Tonus Peregrinus út 2008
* ''Alpha and Omega'' (album fan Cheek), in album fan Cheek út 2015
Amikumu

**Amikumu** is in cross-platform applikaasje foar snoadfoans (Android en iOS) wêrmei't men sprekkers fan deselde taal, bygelyks it Frysk, yn de buert fine en kontaktearje kin. De applikaasje wurket yn twa manieren. Men kin sprekkers fan deselde taal yn de buert fine troch middel fan in list of fan in kaart. De applikaasje is útkommen yn maart 2017.

## Arsjitektuer
De Android-applikaasje wurdt programmearre mei Java, de iOS-applikaasje mei Swift en de server mei Ruby on Rails.

## Fundraising op Kickstarter
Amikumu lansearre fundraising op Kickstarter op 18 oktober 2016 troch de Esperantisten Chuck Smith en Richard Delamore. Mear as 3000 euro binne sammele yn de earste 10 oeren nei it begjin fan de fundraising. It doel fan de fundraising is 8500 euro. It doel wie berikt nei 27 oeren. De kampanje duorret oant 16 novimber 2016.

## Gouden lidmaatskip
De basisfunksjes fan de applikaasje binne fergees. Men kin in gouden lid wurden om mear funksjes te krijen.

## Keppeling om utens
* Offisjele webstee
* Offisjele Ingelske Twitter-account
* Fundraising op Kickstarter
Brimley (Michigan)

**Brimley** is in gemeentefrij doarp (*[[unincorporated community]]*) yn it noarden fan 'e Amerikaanske steat Michigan. It leit oan 'e noardkust fan it eastlike part fan it skiereilân Opper-Michigan, en makket bestjoerlik diel út fan 'e county Chippewa en dêrbinnen fan it plattelânsdistrikt Superior Township. It doarp leit op it plak dêr't de rivier de Waiska útmûnet yn 'e Wytfiskbaai, dy't ûnderdiel útmakket fan 'e Boppemar, ien fan 'e Grutte Marren.

Troch de autodyk M-221 wurdt Brimley ferbûn mei de autosneldyk M-28, dy't 5&nbsp;km nei it suden ta rint. De postkoade fan Brimley is 49715. It doarp moat minder as 1.300 ynwenners hawwe, mei't dat neffens gegevens fan 'e Amerikaanske folkstelling fan 2010 it totale ynwennertal fan Superior Township wie, dat ek it doarp Raco omfiemet.

Brimley waard yn 1887 stifte, doe't de omkriten fan it hjoeddeistige doarp troch de blanke Amerikanen kolonisearre waarden. Yn 't earstoan hiet it, krekt as it distrikt dêr't it yn lei, Superior. Yn 1896 krige it lykwols in oare namme om betizing foar te kommen mei in plak yn Minnesota mei deselde namme, dat oan itselde spoar lei. Brimley kaam oan syn nije namme troch ferneamd te wurden nei in pleatslike postrinner. 

Yn Brimley is it haadkertier fêstige fan 'e Bay Mills Yndianemienskip fan de Sault Ste. Marie Troep fan Tsjippewa, in federaal erkende Odjibwe-stamme. It doarp falt ûnder in belestingoerienkomst tusken de stamme en de steat Michigan. It Bay Mills Yndianereservaat leit justjes noardwestlik fan Brimley. Yn it doarp is fierders it Bay Mills Mienskipskolleezje fêstige, in eigen ynstelling foar leger en middelber ûnderwiis fan 'e Bay Mills Yndianemienskip, en teffens it Bay Mills Resort and Casino, it eigen hotel en kasino fan 'e stamme.
Bay Mills Yndianereservaat

It **Bay Mills Yndianereservaat** (Ingelsk: *Bay Mills Indian Reservation*) is it reservaat fan 'e federaal erkende Bay Mills Yndianemienskip fan de Sault Ste. Marie Troep fan Tsjippewa (*Bay Mills Indian Community of the Sault Ste. Marie Band of Chippewa*). It reservaat leit yn it noarden fan 'e Amerikaanske steat Michigan, yn Chippewa County. It haadkertier is fêstige yn Brimley.

## Geografy
It Bay Mills Reservaat leit yn it noarden fan 'e Amerikaanske steat Michigan, yn Chippewa County, yn 'e eastpunt fan it skiereilân Opper-Michigan, deunby de grins mei de Kanadeeske provinsje Ontario. It bestiet út ferskate, net opinoar oanslutende perselen lân. It meastepart fan 'e grûn, mei in oerflak fan sa'n 9,7&nbsp;km², leit yn it eastlike part fan 'e plattelânsdistrikten Bay Mills Township en Superior Township, likernôch 24&nbsp;km westsúdwestlik fan 'e stêd Sault Ste. Marie en justjes noardwestlik fan it doarp Brimley, dêr't it haadkertier fan 'e Bay Mills Yndianemienskip fêstige is.

In lytser diel fan it reservaat, dat in oerflak fan likernôch 2,7&nbsp;km² beslacht, leit yn it westen fan it distrikt Sugar Island Township, op Sugar Island, in eilân yn 'e rivier de St. Marys, dy't de grins tusken de Feriene Steaten en Kanada foarmet. Yn totaal hat it Bay Mills Yndianereservaat in oerflak fan 12,41&nbsp;km². Yn resinte jierren hat de Bay Mills Yndianemienskip troch de oankeap fan ferskate bykommende perselen syn lân útwreidzje kinnen mei nochris 1,7&nbsp;km². Dy nije perselen wurde lykwols net ta it reservaat rekkene, mar oantsjut as bûtenreservaatsk beheargebiet.

## Demografy
Neffens offisjele gegevens fan 'e Amerikaanske folkstelling fan 2000 wennen der doe 812 minsken yn it Bay Mills Yndianereservaat. Dêrmei hat it reservaat in befolkingstichtens fan 65,5 minsken de km². De bewenners fan it reservaat meitsje 39,5% fan it totale ledetal fan 'e Bay Mills Yndianemienskip út.

## Skiednis
It Bay Mills Yndianereservaat waard yn 1937 oprjochte ûnder de regels fêstlein yn 'e Wet op de Yndiaanske Reorganisaasje fan 1934. It meastepart fan it lân derfoar waard yn 1936 oankocht en by de oarspronklike Bay Mills Missypost en in lyts gebiet op Sugar Island foege, dat al earder yn it besit fan 'e stamme wie. It oarspronklike grûngebiet út 1937 makket noch altyd fierwei it grutste part fan it Bay Mills Yndianereservaat út.

## Keppelings om utens
*Offisjele webside fan 'e Bay Mills Yndianemienskip
Cry Wolf

(De Ingelske útdrukking *to cry wolf* (letterlik: "wolf roppe") betsjut safolle as "falsk alaarm slaan", en is ûntliend oan 'e fabel *The Boy Who Cried Wolf*, oer in jonge dy't der aardichheid oan hie om falsk alaarm te slaan, oant der op in kear wier wat wie en net ien him mear leaude.)

## Literatuer
* ''Cry Wolf'' (roman fan Wilbur Smith), in roman fan Wilbur Smith út 1976
* ''Cry Wolf'' (roman fan Patricia Briggs), in roman fan Patricia Briggs út 2008

## Films
* ''Cry Wolf'' (film út 1947), in Amerikaanske film út 1947
* ''Cry Wolf'' (film út 2005), in Amerikaanske film út 2005

## Muzyk
* Cry Wolf (band), in Amerikaansk heavy metal-band

* ''Cry Wolf'' (liet fan Venom), in liet fan Venom út 1983
* ''Cry Wolf'' (liet fan A-ha), in liet fan A-ha út 1986
* ''Cry Wolf'' (liet fan Laura Branigan), in liet fan Laura Branigan út 1987, letter covere troch Stevie Nicks
* ''Cry Wolf'' (Lisa Geronimo), in liet fan Lisa Geronimo út 1994
Sault Ste. Marie Yndianereservaat

It **Sault Ste. Marie Yndianereservaat** (Ingelsk: *Sault Ste. Marie Indian Reservation*; útspr.: [su: se:nt mə'ɹi:], likernôch: "sûû seent m'rii") is it reservaat fan 'e federaal erkende Sault Ste. Marie Stamme fan Tsjippewa Yndianen fan Michigan (*Sault Ste. Marie Tribe of Chippewa Indians of Michigan*). It reservaat leit yn it noarden fan 'e Amerikaanske steat Michigan, en bestiet út ferskate perselen grûn. It haadkertier is fêstige yn 'e stêd Sault Ste. Marie.

## Geografy
It Sault Ste. Marie Reservaat leit yn it noarden fan 'e Amerikaanske steat Michigan. It bestiet út ferskate, net opinoar oanslutende perselen lân, ferspraat oer sân ferskillende countys yn it eastlike part fan it skiereilân Opper-Michigan. Sadwaande is it reservaat opdield yn fiif bestjoerlike parten of *units*, dy't fan ien oant en mei fiif nûmere binne. It meastepart fan it reservaat, 510,7&nbsp;ha, leit yn Chippewa County, wêrfan 32,4&nbsp;ha binnen de beboude kom fan 'e stêd Sault Ste. Marie (oan 'e grins mei de Kanadeeske provinsje Ontario), dêr't ek it haadkertier fan 'e stamme fêstige is. De oare 478,3&nbsp;ha yn Chippewa County leit foar it meastepart yn it plattelânsdistrikt Sugar Island Township, eastlik fan 'e Sault Ste. Marie.

Fan restearjende grûn leit 131,1&nbsp;ha yn Mackinac County; 31,6&nbsp;ha yn Schoolcraft County; 15,0&nbsp;ha yn Alger County; 8,9&nbsp;ha yn Delta County; 6,9&nbsp;ha yn Luce County; en 2,2&nbsp;ha yn Marquette County. De Sault Ste. Marie Stamme hat ek in perseel fan 2,8&nbsp;ha yn besit yn Wayne County, en 0,2&nbsp;ha yn 'e stêd Lansing, yn Ingham County, beide yn Neder-Michigan, mar dy beide perselen hearre net ta it Sault Ste. Marie Reservaat.

## Demografy
Neffens gegevens út 2013 wennen doe likernôch 20.000 leden fan 'e Sault Ste. Marie Stamme binnen de grinzen fan it reservaat. Dêrmei hat it reservaat in befolkingstichtens fan mar leafst 2.831,3 minsken de km², wat feroarsake wurdt trochdat ferskate perselen lân binnen de beboude kom fan stêden lizze. By de mei geregelde tuskenskoften holden ferkiezings fan it stammebestjoer stimme de leden fan 'e Sault Ste. Marie Stamme dy't bûten it reservaat wenje ornaris yn 'e *unit* dêr't hja foarâlderlike bannen mei ûnderhâlde.

## Skiednis
It grûngebiet fan 'e Sault Ste. Marie Reservaat waard yn 1973 yn behear nommen troch it Buro fan Yndiaanske Saken (BIA) fan it Amerikaanske Ministearje fan Binnenlânske Saken, nei't de Sault Ste. Marie Stamme it jiers dêrfoar federale erkenning krigen hie. Nei goedkarring fan it BIA kaam it reservaat formeel ta wêzen op 20&nbsp;febrewaris 1975. 

## Keppelings om utens
*Offisjele webside fan Sault Ste. Marie Stamme
Sault Ste. Marie

(útspr.: [su: se:nt mə'ɹi:], likernôch: "sûû seent m'rii")

* Sault Ste. Marie (Michigan), in plak yn 'e Amerikaanske steat Michigan
* Sault Ste. Marie (Ontario), in plak yn 'e Kanadeeske provinsje Ontario
* Sault Ste. Mariekanaal, in (net mear brûkt) kanaal yn 'e Kanadeeske provinsje Ontario
* Sault Ste. Marie Stamme fan Tsjippewa Yndianen fan Michigan (Ingelsk: *Sault Ste. Marie Tribe of Chippewa Indians of Michigan*), in federaal erkende Yndiaanske stamme-organisaasje yn 'e Feriene Steaten
** Sault Ste. Marie Yndianereservaat, it Yndianereservaat fan dy stamme-organisaasje
* Bay Mills Yndianemienskip fan de Sault Ste. Marie Troep fan Tsjippewa (Ingelsk: *Bay Mills Indian Community of the Sault Ste. Marie Band of Chippewa*), in federaal erkende Yndiaanske stamme-organisaasje yn 'e Feriene Steaten
Cabinetberchtme

It **Cabinetberchtme** (Ingelsk: *Cabinet Mountains* of koartwei *the Cabinets*) is in berchtme yn 'e Feriene Steaten dat ûnderdiel útmakket fan 'e Rocky Mountains. It leit yn it noardwesten fan 'e steat Montana en yn 'e Idaho Panhandle, net fier súdlik fan 'e Kanadeeske grins, en beslacht in oerflak fan 5.527&nbsp;km². It Cabinetberchtme wurdt omjûn troch it Purcell-berchtme yn it noardwesten, de rivier de Kootenai yn it noardeasten, de rivier de Clark Fork yn it suden en de Pend Oreille-mar yn it westen.

De heechste berchtoppen fan it Cabinetberchtme binne Snowshoe Peak, mei in hichte fan 2.663&nbsp;m; A Peak, mei in hichte fan 2.632&nbsp;m; Bockman Peak, mei in hichte fan 2.491&nbsp;m; en Elephant Peak, mei in hichte fan 2.433&nbsp;m. Hoewol't it Cabinetberchtme leger is as in protte bergen dy't krektlyk ta de Rocky Mountains hearre mar fierder eastlik yn Montana lizze, kompinsearret it dat troch in rûger lânskip en steilere berchskeanten. Boppedat is it kontrast grutter, om't de omlizzende dellings folle leger binne as dy yn it meastepart fan 'e Rocky Mountains. 

It Cabinetberchtme stiet, yn 'e mande mei it Selkirk-berchtme, dat justjes fierder nei it westen leit, bekend as ien fan 'e rûchste en (net tafallich) ek meast ûnoantaaste berchkriten yn 'e Feriene Steaten. Winterdeis binne de Cabinets ûnbegeanber, mar simmerdeis foarmje se in trekpleister foar berchbeklimmers en kuierders. Der komme mûldierharten, wapitys, elanden, grouhoarnskiep, Amerikaanske swarte bearen, grizzlybearen, wargen, grize wolven, reade lynksen, Kanadeeske lynksen en in grut tal lytsere bistesoarten foar. In diel fan it gebiet, beëasten de rivier de Bull, yn 'e neite fan Noxon, hat in beskerme status ûnder de namme fan 'e Cabinet Mountains Wyldernis. Behalven oan natoerskientme is it Cabinetberchtme nei de miening fan geologen wierskynlik ek ryk oan mineralen.
Ferdrach fan Sault Ste. Marie

It **Ferdrach fan Sault Ste. Marie** wie in formele oerienkomst dy't op 16 juny 1820 sletten waard yn Sault Ste. Marie, yn wat letter de Amerikaanske steat Michigan wurde soe, tusken it regear fan 'e Feriene Steaten en de Odjibwe-Yndianen fan 'e Sault Ste. Marie-troep, dy't de eastpunt fan it skiereilân Opper-Michigan bewennen. (De neikommelingen fan dy Yndianen foarmje hjoed de dei de federaal erkende Sault Ste. Marie Stamme fan Tsjippewa Yndianen fan Michigan.) By dit ferdrach stiene de Odjibwe fan 'e Sault Ste. Marie-troep 41,4&nbsp;km² grûn oan 'e rivier de St. Marys ôf, sadat de Amerikanen dêr de legerbasis Fort Brady oanlizze koene. Yn ruil dêrfoar krigen de Odjibwe in betelling yn 'e foarm fan beskate soarten hannelsguod en boppedat it rjocht om "oant yn ivichheid" fiskje te meien yn 'e streamfersnellings fan 'e St. Marys.